CELEX: 32017D1191
Language: bg
Date: 2017-06-16 00:00:00
Title: Решение (EС) 2017/1191 на Съвета от 16 юни 2017 година за отмяна на Решение 2014/56/ЕС относно наличието на прекомерен дефицит в Хърватия

5.7.2017   
            
            
               BG
            
            
               Официален вестник на Европейския съюз
            
            
               L 172/8
            
         РЕШЕНИЕ (EС) 2017/1191 НА СЪВЕТА
   от 16 юни 2017 година
   за отмяна на Решение 2014/56/ЕС относно наличието на прекомерен дефицит в Хърватия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 12 от него,
   като взе предвид препоръката на Европейската комисия,
   като има предвид, че:
   
               (1)
            
            
               На 28 януари 2014 г. въз основа на препоръка, отправена от Комисията, с Решение 2014/56/ЕС (1) Съветът реши в съответствие с член 126, параграф 6 от Договора, че в Хърватия е налице прекомерен дефицит. Съветът отбеляза, че планираният бюджетен дефицит е бил 5,5 % от БВП през 2014 г., което надвишава референтната стойност от 3 % от БВП съгласно Договора. Прогнозата за брутния държавен дълг за 2014 г. бе той да достигне 62 % от БВП, т.е. над референтната стойност от 60 % от БВП по Договора.
            
         
               (2)
            
            
               На 28 януари 2014 г., в съответствие с член 126, параграф 7 от Договора и член 3, параграф 4 от Регламент (ЕО) №1467/97 на Съвета (2) и въз основа на препоръка на Комисията, Съветът отправи препоръка към Хърватия за преодоляване на прекомерния дефицит най-късно до края на 2016 г.
            
         
               (3)
            
            
               На 2 юли 2014 г. Комисията заключи, че Хърватия е предприела ефективни действия в съответствие с препоръката на Съвета от 28 януари 2014 г. съгласно член 126, параграф 7 от Договора.
            
         
               (4)
            
            
               В съответствие с член 4 от Протокола относно процедурата при прекомерен дефицит, приложен към Договорите, Комисията предоставя статистическите данни за провеждането на процедурата. Като част от прилагането на този протокол, държавите членки предоставят статистически данни за бюджетния дефицит и държавния дълг, както и за другите свързани с тях променливи два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 на Съвета (3).
            
         
               (5)
            
            
               Съветът трябва да вземе решение за отмяна на решение за наличие на прекомерен дефицит въз основа на предоставените статистически данни. Същевременно дадено решение за наличие на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност от 3 % от БВП и съотношението на дълга съответства на ориентирания към бъдещето елемент на целевия показател за намаляване на дълга (4).
            
         
               (6)
            
            
               Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009 след уведомлението, изпратено от Хърватия през април 2016 г., програмата за конвергенция за периода 2017—2020 г. и прогнозата на Комисията от пролетта на 2017 г. са обосновани следните заключения:
               
                           —
                        
                        
                           През 2016 г. държавният дефицит достигна 0,8 % от БВП спрямо 3,4 % през 2015 г. Това подобрение се дължи главно на i) увеличаване на приходите на фона на висок ръст на БВП и ii) ограничаване на разходите. Така дефицитът е бил сведен до под референтната стойност по Договора от 3 % от БВП в определения от Съвета срок.
                        
                     
                           —
                        
                        
                           Според програмата за конвергенция за периода 2017—2020 г., представена от хърватското правителство на 27 април 2017 г., се планира бюджетният дефицит да се увеличи до 1,3 % от БВП през 2017 г. и да намалее до 0,8 % от БВП през 2018 г. В прогнозата на Комисията от пролетта на 2017 г. се предвижда дефицитът да възлиза на 1,1 % от БВП през 2017 г. и 0,9 % от БВП през 2018 г. Следователно се очаква през прогнозния период дефицитът да се задържи под референтната стойност по Договора от 3 % от БВП.
                        
                     
                           —
                        
                        
                           През периода 2014—2016 г. структурното салдо, т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, се е подобрило с 3,0 % от БВП.
                        
                     
                           —
                        
                        
                           Съотношението на брутния държавен дълг към БВП достигна 86,7 % през 2015 г. и се понижи до 84,2 % през 2016 г. поради укрепването на БВП и намаляващите дълга корекции наличности-потоци. В прогнозата на Комисията от пролетта на 2017 г. се предвижда съотношението на дълга да намалее допълнително до 79,4 % през 2018 г., подкрепено от силен растеж на номиналния БВП. Въз основа на това съотношението на дълга през 2016 г. съответства на ориентирания към бъдещето елемент на целевия показател за намаляване на дълга.
                        
                     
         
               (7)
            
            
               В съответствие с член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
            
         
               (8)
            
            
               Според Съвета прекомерният дефицит в Хърватия е бил коригиран и следователно Решение 2014/56/ЕС следва да бъде отменено.
            
         
               (9)
            
            
               Считано от 2017 г., т.е. годината след корекцията на прекомерния дефицит, за Хърватия се прилага предпазната част на Пакта за стабилност и растеж. След като постигна своята средносрочна цел още през 2016 г., Хърватия следва да не се отклонява от нея и да спазва критерия за дълга в съответствие с член 2, параграф 1а от Регламент (ЕО) № 1467/97,
            
         ПРИЕ НАСТОЯЩОТО РЕШЕНИЕ:
   Член 1
   Въз основа на цялостната оценка прекомерният дефицит в Хърватия се счита за коригиран.
   Член 2
   Решение 2014/56/ЕС се отменя.
   Член 3
   Адресат на настоящото решение е Република Хърватия.
   
      Съставено в Люксембург на 16 юни 2017 година.
      
         
            За Съвета
         
         
            Председател
         
         E. SCICLUNA
      
   
   
      (1)  Решение 2014/56/ЕС на Съвета от 28 януари 2014 г. относно наличието на прекомерен дефицит в Хърватия (ОВ L 36, 6.2.2014 г., стр. 13).
   
      (2)  Регламент (EО) № 1467/97 на Съвета от 7 юли 1997 г. за ускоряване и изясняване на прилагането на процедурата при прекомерен дефицит (ОВ L 209, 2.8.1997 г., стр.6).
   
      (3)  Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).
   
      (4)  Съгласно Подробните указания за изпълнението на Пакта за стабилност и растеж и насоките относно формата и съдържанието на програмите за стабилност и за конвергенция: http://ec.europa.eu/economy_finance/economic_governance/sgp/pdf/coc/code_of_conduct_en.pdf